Radikale Venstre i Nordjylland, hvor Christian Friis Bach er opstillet, har fuld tillid til den afgående minister.

Christian Friis Bach bekræfter, at han trækker sig som udviklingsminister, fordi han har deltaget på et møde i GGGI, hvor de dyre rejseregler blev godkendt. - Det er en alvorlig fejl, og det er en alvorlig sag. Det er mig, der videregiver de fejlagtige oplysninger. Det er entydigt mit ansvar, og derfor går jeg af som minister, siger Christian Friis Bach (R) på et velbesøgt pressemøde i Eigtveds Pakhus i København. Selvom ministeren har valgt at trække sig, så er der stadig fuld tillid til ham fra De Radikale i Nordjylland. - Christian orienterede sin kredsformand Hans Jørgen Nygaard og mig i går eftermiddag i en mail fra Jerusalem, og efterfølgende havde jeg en længere samtale med Christian. Jeg er således bekendt med hele sagen. Og lige så glad jeg var, dengang jeg kunne annoncere, at Christian stillede op i Nordjylland. Lige så glad er jeg stadig for min folketingskandidat, udtaler Nicolaj Holm, der er formand for Radikale Venstre i Nordjylland, til TV2/Nord. De Radikales udenrigsordfører Rasmus Helveg Petersen overtager posten som udviklingsminister efter Friis Bach.